**«ΓΥΝΑΙΚΟΛΟΓΙΚΗ ΟΓΚΟΛΟΓΙΑ»**

Η Γυναικολογική Ογκολογία αποτελεί σήμερα επίσημη υποειδικότητα της Μαιευτικής - Γυναικολογίας. Αντικείμενο του μαθήματος είναι η προαγωγή της γνώσης πάνω σε θέματα διάγνωσης, πρόληψης και αντιμετώπισης των γυναικολογικών κακοηθειών.

Οι εξελίξεις στον τομέα της έρευνας, χειρουργικής αντιμετώπισης αλλά και πρόληψης των θεμάτων αυτών είναι αλματώδης. Με την παρακολούθηση του μαθήματος δίνεται η ευκαιρία στους συμμετέχοντες να αποκτήσουν συμπυκνωμένη γνώση στο αντικείμενο της γυναικολογικής ογκολογίας, παθολογικής ογκολογίας, ακτινοθεραπευτικής ογκολογίας όπως και στις παθήσεις του μαστού από έμπειρους ειδικούς ιατρούς. Με τον τρόπο αυτό επιτυγχάνεται αφενός μεν η απόκτηση γενικών γνώσεων στα παρακάτω αντικείμενα και αφετέρου πολλές πληροφορίες για την επιλογή ειδικότητας και εξειδίκευσης του κάθε φοιτητή. Κατά τη διάρκεια του μαθήματος αναλύονται τα εξής θέματα:

* Μέθοδοι πληθυσμιακού ελέγχου (screening) και πρόληψη γυναικολογικών καρκίνων
* Διάγνωση και αντιμετώπιση Ca τραχήλου μήτρας
* Διάγνωση και αντιμετώπιση Ca ενδομητρίου
* Διάγνωση και αντιμετώπιση Ca ωοθηκών
* Διάγνωση και αντιμετώπιση Ca αιδοίου
* Βασικές αρχές χειρουργικής ογκολογίας
* Χημειοθεραπεία στον Γυναικολογικό καρκίνο
* Ακτινοθεραπεία στον Γυναικολογικό καρκίνο
* Διατήρηση γονιμότητας σε γυναίκες με γυναικολογικό καρκίνο

Σας γνωρίζουμε ότι το Ογκολογικό Τμήμα της Α΄ Μ-Γ Κλινικής ΕΚΠΑ στο Γ.Ν.Α. «Αλεξάνδρα» από τον Νοέμβριο 2007 αναγνωρίστηκε από την Ευρωπαϊκή Εταιρεία Γυναικολογικής Ογκολογίας (ESGO) και έλαβε πιστοποίηση ως κέντρο Εκπαίδευσης Γυναικολογικής Ογκολογίας. Αποτελεί το μοναδικό κέντρο εκπαίδευσης Γυναικολογικής Ογκολογίας στην Ελλάδα και Πανευρωπαϊκό Κέντρο Αναφοράς στο γνωστικό αντικείμενο της Γυναικολογικής Ογκολογίας.